|  |  |  |
| --- | --- | --- |
|  |  |  |
| |  |  |  | | --- | --- | --- | | Deres ref | Vår ref  18/5571 | Dato  15. oktober 2018 | |  | | | | | |

Invitasjon til å søke tilskudd til studentboligbygging for 2019

Vi viser til gjeldende ordning med statstilskudd til studentboligbygging. Formålet med tilskudd til studentboligbygging er å bidra til et rimelig boligtilbud for studenter, samt å være et supplement til det private boligmarkedet.

I statsbudsjettet for 2019 har regjeringen foreslått bevilget 662 779 000 kroner over kap. 270, post 75 til bygging av studentboliger, jf. Prop. 1 S (2018-2019) for Kunnskapsdepartementet. Det skal dekke forventet utbetaling til både nye og gamle tilsagn. Regjeringen har i tillegg foreslått å føre videre de økte kostnadsrammene og tilskuddssatsene som Stortinget sluttet seg til i behandlingen av revidert nasjonalbudsjett for 2018, og justere disse i tråd med forventet prisvekst på 2,9 pst. Det innebærer forslag om kostnadsrammer på 926 100 kroner per hybelenhet i pressområdene og 874 650 kroner utenfor pressområdene. Videre innebærer det tilskuddssatser på 349 860 kroner i pressområdene og 298 410 kroner utenfor pressområdene. Oslo, Bergen, Trondheim, Stavanger, Tromsø, Drammen, Kristiansand og Bodø, er som før definert som pressområder.

Kunnskapsd­epartementet vil med dette invitere studentsamskipnader og studentbolig­stiftelser til å søke om tilskudd til studentboligbygging for 2019. Departementet tar forbehold om eventuelle endringer som følger av Stortingets behandling av budsjettforslaget for 2019.

Hovedprinsippet for tilskudd til studentboligbygging er at nye tilskudd skal benyttes til å øke dekningsgraden gjennom bygging av nye boliger, eller ved kjøp og/ eller ombygging av eksisterende boligmasse.

Departementet legger til grunn at verdibevarende vedlikehold er tilskuddsmottakers ansvar, og at det må tas hensyn til dette ved fastsetting av husleienivået. Det kan imidlertid være særlige grunner som tilsier at nye tilskudd kan vurderes brukt til rehabilitering. For å komme i betraktning for dette, forutsetter departementet at studentsamskipnadene og studentbolig-stiftelsene har ivaretatt sitt ansvar når det gjelder verdibevarende vedlikehold.

Departementet vil også vurdere hvilke muligheter den enkelte studentsamskipnad eller studentboligstiftelse har til å prioritere en eventuell rehabilitering innenfor sin egen ramme.

Departementet legger til grunn at studentsamskipnadene og studentboligstiftelsene innen fire år fra tilsagn er gitt, skal ha satt i gang bygging av studentboligene. Tilskudd som ikke er realisert innen fire år, kan bli trukket inn og omfordelt. Det må derfor ved søknad om nye tilskudd gis en vurdering av hvor raskt prosjektene kan realiseres.

Departementet understreker betydningen av at hver studentsamskipnad har et tilfreds­stillende antall boliger til studenter med nedsatt funksjonsevne. Hver enkelt studentsam­skipnad må vurdere behovet for slike boliger på studiestedet. Det vises til gjeldende regel­verk om oppføring av bygg samt Husbankens retningslinjer. Husleien for studenthybler som er tilpasset studenter med nedsatt funksjonsevne, skal ikke settes høyere enn husleien for ordinære hybelenheter. De samme reglene gjelder for studentboligstiftelser som mottar tilskudd.

Husbanken har ansvaret for forvaltningen av tilskuddene, som blant annet omfatter veiledning overfor tilskuddsmottakere, samt å godkjenne og utbetale statstilskudd til prosjektene. I tillegg er Husbanken et rådgivende organ for Kunnskapsdepartementet i studentbolig-spørsmål. Det er imidlertid departementet som bestemmer innretningen av ordningen og treffer beslutning om fordeling av tilskuddene. Husbanken kan konsulteres i forbindelse med søknadsprosessen.

Vi gjør oppmerksom på at for å komme i betraktning i fordelingen av tilskudd for 2019 må vedlagte skjema fylles ut.

Det vil ved vurdering av søknadene bl.a. bli lagt vekt på forholdet mellom dagens studenttall og disponible studentboliger på studiestedet (dekningsgrad). I fordelingen av tilskudd vil depar­te­mentet også legge vekt på antallet internasjonale studenter ved studiestedet og hvor mange hybelenheter som leies ut til internasjonale studenter. Vi vil også for 2019 legge særlig vekt på at prosjektene er så gjennomarbeidede som mulig og med mulighet for snarlig igangsetting.

I tillegg til de opplysningene som kreves på vedlagte skjema, bør søkerne også gi en skriftlig vurdering av:

• forventede endringer i studentpopulasjonens størrelse og sammensetning

• behovet for studentboliger for utenlandsstudenter

• vurdering av situasjonen på det private leiemarkedet (tilgang, pris etc.) på studiestedet det søkes om tilsagn til

• tomme hybelenheter ved studentsamskipnadenes boliger

• utdanningsinstitusjonens utviklingsplaner

• vurdering av behovet for hybelenheter tilrettelagt for studenter med nedsatt funksjonsevne og besøksstandard på studiestedet som det søkes tilsagn til

Dersom det søkes om tilskudd til flere prosjekter, skal prosjektene gis en prioritering. Departementet ber imidlertid om at det nøye vurderes hvilke og hvor mange prosjekter/tilskudd det søkes om.

Kopi av søknaden sendes **Husbanken, Postboks 824 Bedriftssenter, 3007 Drammen, v/Thor Haslestad.**

Frist for innsending av årets søknader er satt til **15. desember 2018.**

Vedlagt følger retningslinjer for tilskudd til studentboliger, samt søknadsskjema. Forskrift om tilskudd til studentboliger er tilgjengelig på [www.lovdata.no.](file:///\\cfil-0012\0200saksarkiv$\Prod\Arbeidsmapper\TJENESTER_KD10672\2017030306\www.lovdata.no.%20%20)

**Gjennomgang av tilskuddsordningen**

Departementet har oppnevnt en arbeidsgruppe som i løpet av 2018 skal gjennomgå den ordningen som nå gjelder for tilskudd til bygging av studentboliger. Rapporten vil bli sendt på høring.

Rapporten vil ikke få konsekvenser for denne søknadsrunden.

Med hilsen

|  |  |
| --- | --- |
| Knut Børve (e.f.)  ekspedisjonssjef | Olve Sørensen  seniorrådgiver |

Dokumentet er elektronisk signert og har derfor ikke håndskrevne signaturer

Kopi:

Husbanken, avdeling Drammen